謝蘇自之惠酒
作者：蘇軾
朝代：宋

paragraphs: 高士例須憐麴糵，此語常聞退之說。
我今有說殆不然，麴糵未必高士憐。
醉者墜車莊生言，全酒未若全於天。
達人本是不虧缺，何暇更求全處全。
景山沉迷阮籍傲，畢卓盜竊劉伶顛。
貪狂嗜怪無足取，世俗喜異矜其賢。
杜陵詩客尤可笑，羅列八子參羣仙。
流涎露頂置不說，爲問底處能逃禪。
我今不飲非不飲，心月皎皎常孤圓。
有時客至亦爲酌，琴雖未去聊忘絃。
吾宗先生有深意，百里雙罌遠將寄。
且言不飲固亦高，舉世皆同吾獨異。
不如同異兩俱冥，得鹿亡羊等嬉戲。
决須飲此勿復辭，何用區區較醒醉。